

**ΤΡΟΠΟΠΟΙΗΣΗ ΠΡΟΓΡΑΜΜΑΤΟΣ 19/11/2024**

λόγω της 24ωρης Πανελλαδικής Απεργίας στα Μέσα Μαζικής Ενημέρωσης που έχουν προκηρύξει τα Διοικητικά Συμβούλια της ΠΟΕΣΥ και της ΠΟΣΠΕΡΤ

**ΠΡΟΓΡΑΜΜΑ  ΤΡΙΤΗΣ  19/11/2024**

|  |  |
| --- | --- |
| Ταινίες / Ντοκιμαντέρ  | **WEBTV**  |

**05:30**  |   **Εμείς, Όχι Εγώ**   **(Τροποποίηση προγράμματος)**

**Έτος παραγωγής:** 2023

Η ταινία «Εμείς, όχι εγώ» ανατρέχει στα γεγονότα του Πολυτεχνείου μέσα από προσωπικές αφηγήσεις κυρίως ‘ανωνύμων’ ανθρώπων που συμμετείχαν με τον ένα ή τον άλλο τρόπο σε αυτά και διερευνά την ίδια την ουσία και τη λειτουργία της εξέγερσης: τι είναι αυτό που βίωσαν όσοι συμμετείχαν στα γεγονότα μέσα ή έξω από το Πολυτεχνείο εκείνο το τριήμερο σε σχέση με τους άλλους γύρω τους, πώς λειτούργησαν απέναντι στον κίνδυνο και στην ανάγκη αλληλοβοήθειας, πώς συνυπήρξε το αυθόρμητο με το οργανωμένο.

Τέλος, αυτή η εμπειρία, η έξω από την καθημερινή κανονικότητα, τι στίγματα άφησε στην ψυχή και το μυαλό αυτών των ανθρώπων, πόσο καθόρισε τον αξιακό τους κώδικα, πόσο τους ενώνει σαν ένα κοινό μυστικό.

Το ντοκιμαντέρ συνδυάζει τις αφηγήσεις των «πρωταγωνιστών» του Πολυτεχνείου, με ανέκδοτο αρχειακό υλικό από δημόσιες αρχές, φωτογραφικό και κινηματογραφικό υλικό, κάποιο από αυτό ελάχιστα δημοσιοποιημένο, και σύντομα στοιχεία χρονολογίου των γεγονότων, όλα μέσα από το πρίσμα της επαναβίωσης και της μεταφοράς της ίδιας της «εμπειρίας» της εξέγερσης.

Αναδεικνύει ταυτόχρονα πλευρές του θέματος που έχουν φωτιστεί λίγο μέχρι τώρα, όπως την έκταση της βίας που ασκήθηκε από τις δυνάμεις καταστολής της Χούντας, τον αριθμό των νεκρών και των τραυματιών προσκομίζοντας νέα στοιχεία, τη μετατροπή μιας φοιτητικής διαμαρτυρίας σταδιακά σε μια λαϊκή εξέγερση, τη χρονική έκταση της εξέγερσης μετά την είσοδο του τανκ μέχρι και τη Δευτέρα 19 Νοεμβρίου.

Σενάριο - Σκηνοθεσία: Σταύρος Στάγκος
Έρευνα: Ιερώνυμος Λύκαρης
Διεύθυνση Φωτογραφίας: Τάκης Μπαρδάκος
Μουσική: Διονύσης Τσακνής
Μοντάζ: Γιώργος Πατεράκης
Ηχοληψία: Νίκος Πατελάρος
Παραγωγή: Τζανετής Στάγκος, Σταύρος Νικηφόρος
Συμπαραγωγός: ΕΡΤ Α.Ε.

(Δεν θα μεταδοθούν η ενημερωτική εκπομπή «Συνδέσεις, η ψυχαγωγική εκπομπή «Πρωίαν Σε Είδον») και τα Δελτία Ειδήσεων)

|  |  |
| --- | --- |
| Ντοκιμαντέρ / Ιστορία  | **WEBTV** **ERTflix**  |

**07:25**  |   **Ιστόρημα  (E)**   **(Τροποποίηση προγράμματος)**

Β' ΚΥΚΛΟΣ

Το Istorima αποτελεί ένα σημαντικό εγχείρημα καταγραφής και διατήρησης προφορικών ιστοριών της Ελλάδας.
Περισσότεροι από 1.000 νέοι ερευνητές βρίσκουν αφηγητές, ακούν, συλλέγουν και διατηρούν ιστορίες ανθρώπων από όλη την Ελλάδα: Ιστορίες των πατρίδων τους, ιστορίες αγάπης, ιστορίες που άλλαξαν την Ελλάδα ή την καθόρισαν, μοντέρνες ή παλιές ιστορίες. Ιστορίες που δεν έχουν καταγραφεί στα βιβλία της ιστορίας και που θα μπορούσαν να χαθούν στο χρόνο.
Δημιουργήθηκε από τη δημοσιογράφο Σοφία Παπαϊωάννου και την ιστορικό Katherine Fleming και υλοποιείται με επιχορήγηση από το Ίδρυμα Σταύρος Νιάρχος (ΙΣΝ) στο πλαίσιο της πρωτοβουλίας του για Ενίσχυση κι Επανεκκίνηση των Νέων.

**«Γυάρος, το νησί της εξορίας»**
**Eπεισόδιο**: 18

Τρεις πρώην εξόριστοι στη Γυάρο, κατά τη διάρκεια της Χούντας των Συνταγματαρχών, μιλούν για το ερημονήσι του Αιγαίου, που συνδέθηκε όσο κανένα με τον αγώνα για την ελευθερία και τη δημοκρατία.

Εμφανίζονται: Ειρήνη Μίσσιου, Νίκος Μανιός, Ανδρέας Μάρκου

Σενάριο: Σταύρος Βλάχος, Φένια Χαλά

|  |  |
| --- | --- |
| Ψυχαγωγία / Εκπομπή  | **WEBTV** **ERTflix**  |

**07:35**  |   **Φτάσαμε  (E)**   **(Τροποποίηση προγράμματος)**

Γ' ΚΥΚΛΟΣ

Ένας ακόμα κύκλος περιπέτειας, εξερεύνησης και γνωριμίας με πανέμορφους τόπους και ακόμα πιο υπέροχους ανθρώπους ξεκίνησε για την εκπομπή “Φτάσαμε” με τον Ζερόμ Καλούτα.

Στον τρίτο κύκλο αυτού του διαφορετικού ταξιδιωτικού ντοκιμαντέρ, ο Ζερόμ ανακαλύπτει νέους μακρινούς ή κοντινότερους προορισμούς και μυείται στα μυστικά, στις παραδόσεις και στον τρόπο ζωής των κατοίκων τους.

Γίνεται θαλασσόλυκος σε ελληνικά νησιά και σε παραθαλάσσιες πόλεις, ανεβαίνει σε βουνά, διασχίζει φαράγγια, δοκιμάζει σκληρές δουλειές ή ντελικάτες τέχνες, μαγειρεύει με κορυφαία προϊόντα της ελληνικής γης, εξερευνά τοπικούς θρύλους, γίνεται αγρότης, κτηνοτρόφος, μούτσος ή καπετάνιος! Πάντα με οδηγό την διάθεση να γίνει ένα με τον τόπο και να κάνει νέους φίλους, πάντα με το γιουκαλίλι στο χέρι και μια αυτοσχέδια μελωδία κι ένα στίχο, εξαιρετικά αφιερωμένο στους ανθρώπους που δίνουν ζωή και ταυτότητα σε κάθε περιοχή.

**«Αίγινα» [Με αγγλικούς υπότιτλους]**
**Eπεισόδιο**: 5

Στο μεγαλύτερο νησί του Αργοσαρωνικού, στο νησί των φιστικιών και του Αριστοφάνη, ταξιδεύει η εκπομπή “Φτάσαμε” με τον Ζερόμ Καλούτα, ο οποίος από την πρώτη στιγμή μαγεύεται από τη καλλιτεχνική αύρα και την ασίγαστη ενέργεια της Αίγινας.

Πρώτος σταθμός του στο νησί φυσικά οι φιστικιές. Σε απόσταση λίγων χιλιομέτρων από την πόλη, ο Ζερόμ συναντά τα κτήματα, όπου φυτεύτηκαν κάποιες από τις πρώτες φιστικιές της Αίγινας. Μαθαίνει την ιστορία και τη στενή σχέση τους με την ευημερία του νησιού, αλλά και πώς να τις μπολιάζει, ώστε να αντισταθούν στην κλιματική αλλαγή.

Μια άλλη πλευρά της Αίγινας ανακαλύπτει στο χωριό Σφεντούρι με τη βουνίσια φύση και τη μαγευτική θέα. Ο Ζερόμ παίρνει μια “γεύση” από την καθημερινότητα ενός κτηνοτρόφου και από την παραγωγή περνάει στην κατανάλωση, φτιάχνοντας με φρέσκο γάλα, γλυκό με κρέμα και φυσικά φιστίκι Αιγίνης.

Μια μοναδική εμπειρία περιμένει τον Ζερόμ στο ακατοίκητο νησάκι Μονή, με τα υπέροχα νερά και την καταπράσινη φύση, όπου ελάφια και παγώνια κυκλοφορούν απολύτως εξοικειωμένα με τους επισκέπτες, που απολαμβάνουν ένα μοναδικά εξωτικό περιβάλλον.

Στην Κυψέλη με τα μνημεία και τα περιβόλια της, ο Ζερόμ μαθαίνει πώς από μια ταπεινή πέτρα μπορεί να δημιουργηθεί τέχνη, αρκεί να τη “χτενίσεις”...

Μια έκπληξη τον περιμένει στην πανέμορφη Πέρδικα. Σε ένα σκηνικό που θυμίζει περισσότερο κυκλαδίτικο ψαροχώρι, γνωρίζει μια ξεχωριστή παρέα μουσικών, που συνεχίζει τη μουσική παράδοση του νησιού και αναπάντεχα τον παρασύρει στο χορό και το τραγούδι...

Παρουσίαση: Ζερόμ Καλούτα
Σκηνοθεσία: Ανδρέας Λουκάκος
Διεύθυνση παραγωγής: Λάμπρος Παπαδέας
Αρχισυνταξία: Χριστίνα Κατσαντώνη
Διεύθυνση φωτογραφίας: Ξενοφών Βαρδαρός
Οργάνωση Παραγωγής: Εβελίνα Πιπίδη
Έρευνα: Νεκταρία Ψαράκη

|  |  |
| --- | --- |
| Ψυχαγωγία / Εκπομπή  | **WEBTV**  |

**08:30**  |   **Πρόσωπα με τον Χρίστο Βασιλόπουλο  (E)**   **(Τροποποίηση προγράμματος)**

Σε γνωστούς ανθρώπους του πολιτισμού που άφησαν ισχυρό το αποτύπωμά τους στην Ελλάδα είναι αφιερωμένα τα «Πρόσωπα με τον Χρίστο Βασιλόπουλο».

Πρόκειται για δώδεκα αφιερωματικές εκπομπές με στοιχεία έρευνας, που θα φωτίσουν όλες τις πτυχές προσώπων του πολιτισμού.

Ποιο ήταν το μυστικό της επιτυχίας τους, αλλά και ποιες οι δυσκολίες που πέρασαν και οι πίκρες που βίωσαν. Επίσης, ποια ήταν η καθημερινότητά τους, οι δικοί τους άνθρωποι, τα πρόσωπα που τους επηρέασαν.

Τα «Πρόσωπα με τον Χρίστο Βασιλόπουλο» έρχονται στην ΕΡΤ για να φωτίσουν τη ζωή των ανθρώπων αυτών και να ξεχωρίσουν τον μύθο από την πραγματικότητα.

**«Αλίκη Βουγιουκλάκη» Μέρος 1ο και 2ο**

Ένα αφιέρωμα στην Αλίκη Βουγιουκλάκη παρουσιάζει ο Χρίστος Βασιλόπουλος στα «Πρόσωπα».

Στο πρώτο μέρος, η εκπομπή φωτίζει τα δύσκολα παιδικά χρόνια της Αλίκης που σημαδεύτηκαν από τη δολοφονία του πατέρα της, αλλά και την άρνηση των Μανιατών της φαμίλιας της να της επιτρέψουν να βγει στο θέατρο. Η αντίρρηση έφτασε στα άκρα όταν αρχικά αποφασίστηκε να στείλουν στην Αθήνα ομάδα αντρών για να τη λιθοβολήσουν. Η εκπομπή περιγράφει πώς ανατράπηκε η απόφαση την τελευταία στιγμή.
Η Βουγιουκλάκη εισήχθη στη σχολή του Εθνικού Θεάτρου, αλλά παρά την προσδοκία της για άριστα, αποφοίτησε με «λίαν καλώς». Γεγονός που της στέρησε σταδιοδρομία στο πρώτο θέατρο της χώρας.
Τα «Πρόσωπα» περιγράφουν τα πρώτα βήματα της Αλίκης στον κινηματογράφο που έγιναν το 1954 στην ταινία «Το ποντικάκι», όταν πήρε το ρόλο που προοριζόταν για τη Λαμπέτη. Η πρωταγωνίστρια είχε αρνηθεί λόγω φόρτου εργασίας.
Η δημοσιογραφική έρευνα φωτίζει επίσης τα πρώτα θεατρικά της βήματα που ήταν επεισοδιακά, όταν βρέθηκε κατηγορούμενη στο πειθαρχικό συμβούλιο για αντιεπαγγελματική συμπεριφορά. Σε μια άλλη περίπτωση ο Δημήτρης Μυράτ την κατηγόρησε ότι είναι γρουσούζα, καθώς η παράσταση στην οποία έπαιξαν μαζί δεν πήγε καλά και σε ένα μήνα κατέβηκε.
Επεισοδιακή ήταν η εμφάνιση της Βουγιουκλάκη και στην ταινία «Αστέρω». Στα γυρίσματα παραλίγο να πνιγεί στο ποτάμι και οι εφημερίδες έδωσαν μεγάλη διάσταση στο γεγονός. Αργότερα το ατύχημα αμφισβητήθηκε ως διαφημιστικό τρικ.
Τα «Πρόσωπα» αποκαλύπτουν πότε και πώς βγήκε ο τίτλος «εθνική σταρ» για την Αλίκη και πώς γυρίστηκαν οι σκηνές με τα δυνατά χαστούκια στην ταινία του Αλέκου Σακελλάριου «Το ξύλο βγήκε από τον παράδεισο». Με αυτή την ταινία φάνηκε ότι το δίδυμο Βουγιουκλάκη- Παπαμιχαήλ ήρθε για να μείνει.
Στην εκπομπή μιλούν: Αλίκη Βουγιουκλάκη, Έμμυ Βουγιουκλάκη, Αντώνης Βουγιουκλάκης, Τάκης Βουγιουκλάκης, Παναγιώτης Φύτρας, Πέτρος Γεωργαρίου, Τάσος Κοντογιαννίδης, Καίτη Λαμπροπούλου, Ροζίτα Σώκου, Άννα Φόνσου, Γιάννης Βογιατζής, Γιώργος Λαζαρίδης, Ανδρόνικος Τζιβλέρης, Στάθης Καμβασινός, Νίκος Καβουκίδης, Χρήστος Δημόπουλος.

Στο δεύτερο μέρος της εκπομπής, ο Χρίστος Βασιλόπουλος παρουσιάζει τα χρόνια της καθιέρωσης της Αλίκης Βουγιουκλάκη και τους σημαντικότερους σταθμούς στη ζωή της.
Η δημοσιογραφική έρευνα φωτίζει τα πρόσωπα τα οποία συνδέθηκαν μαζί της και τις σχέσεις ζωής. Η εκπομπή ξετυλίγει άγνωστες πτυχές από το ειδύλλιό της με τον τότε διάδοχο του ελληνικού θρόνου Κωνσταντίνο. Υπήρξε φανατικός θαυμαστής της Αλίκης και φωτογραφήθηκε μαζί της στα στούντιο της Φίνος.
Ο τύπος ασχολήθηκε συστηματικά με την προσωπική της ζωή και οι αναγνώστες παρακολουθούσαν με αμείωτο ενδιαφέρον το ρομάντζο της πρωταγωνίστριας. Τότε μπήκε στη ζωή της επεισοδιακά ο Δημήτρης Παπαμιχαήλ.
Ήταν μια σχέση επεισοδιακή και εκρηκτική. Από την πρώτη νύχτα του γάμου τους κατέληξε σε ομηρικό καβγά. Ο αδερφός της Αντώνης, μιλά για το θρυλούμενο χαστούκι που τάραξε την ευτυχία του ζευγαριού.
Μέσα από μαρτυρίες ανθρώπων που βρέθηκαν στο πλευρό της Βουγιουκλάκη περιγράφεται ο αγώνας της να γίνει μητέρα. Μέχρι και τάμα είχε κάνει στην Παναγία της Τήνου.
Η αγωνία για τη μητρότητα έγινε νούμερο στην επιθεώρηση και προσέφυγε στη δικαιοσύνη. Οι δικαστικές της περιπέτειες συνεχίστηκαν, όταν λίγα χρόνια αργότερα, βρέθηκε για άλλη υπόθεση, στο εδώλιο. Τότε ο φροντιστής της Φίνος Φιλμ, Παντελής Παλιεράκης, τη μήνυσε γιατί του έσβησε τσιγάρο στο πρόσωπο.
Τα «Πρόσωπα» περιγράφουν τα χρόνια της μεγάλης αναγνώρισης με τα ρεκόρ εισιτηρίων σε θέατρο και κινηματογράφο. Κάθε ταινία ή δημόσια εμφάνισή της γινόταν ακόμη και πρωτοσέλιδο. Μέχρι και κούκλα έγινε από γνωστή εταιρεία παιχνιδιών της εποχής, την Ελ Γκρέκο.
Η έρευνα αναδεικνύει τη στάση που κράτησε η Αλίκη στη διάρκεια της χούντας. Αποκαλυπτικός είναι ο φάκελός της στην Ασφάλεια. Σε αυτόν καταγράφεται η επιθυμία της να συμμετάσχει στην κινητοποίηση του Πολυτεχνείου, αλλά και η αντίδραση του Παπαμιχαήλ, που της απαγόρευσε να εκδηλωθεί δημόσια με τους εξεγερμένους φοιτητές.
Η εκπομπή εντοπίζει τις επίμαχες σκηνές που έκοψε η κρατική λογοκρισία από τις ταινίες της Αλίκης: «Η κόρη μου η σοσιαλίστρια» και η «Αλίκη Δικτάτωρ».
Στην εκπομπή μιλούν με σειρά εμφάνισης οι:
Αλίκη Βουγιουκλάκη, Γιάννης Δαλιανίδης, Ροζίτα Σώκου, Νίκος Καβουκίδης, Αντώνης Βουγιουκλάκης, Παναγιώτης Φύτρας, Γιάννης Βογιατζής, Κώστας Αρζόγλου, Άννα Φόνσου, Χρήστος Δημόπουλος, Ανδρόνικος Τζιβλέρης , Στάθης Καμβασινός, Απόστολος Βραχιολίδης Βύρων Μακρίδης, Άγγελος Αντωνόπουλος, Γιώργος Πετρόπουλος, Άντα Αγοραστού, Σπύρος Βουγιουκλάκης.

Αρχισυνταξία: Δημήτρης Πετρόπουλος
Σκηνοθεσία - σενάριο: Χρίστος Βασιλόπουλος-Δημήτρης Πετρόπουλος
Διεύθυνση φωτογραφίας: Θεόδωρος Μανουσάκης Διεύθυνση παραγωγής: Βασίλης Βασιλόπουλος

|  |  |
| --- | --- |
| Ταινίες  | **WEBTV**  |

**10:10**  |   **Ο Εμίρης και ο Κακομοίρης - Ελληνική Ταινία**   **(Τροποποίηση προγράμματος)**

**Έτος παραγωγής:** 1964
**Διάρκεια**: 96'

Κινηματογραφική μεταφορά της ομότιτλης θεατρικής κωμωδίας των Γιαλαμά-Πρετεντέρη.

Ο εμίρης Αβδουραχμάν του Κεϊμπούτ-Καμπίρ φτάνει ινκόγκνιτο στην Ελλάδα για διακοπές, αλλά και για να συναντήσει το γιο του, πρίγκιπα Αμπντουλάχ, που σπουδάζει στο Πανεπιστήμιο και ταυτόχρονα, συνεργάζεται με το Επαναστατικό Κίνημα της πατρίδας του για την ανατροπή του πατέρα του.

Στο ξενοδοχείο Μον Παρνές, όπου θα καταλύσει ο εμίρης, η ελληνική εταιρεία Άρπα Κόλλα Φιλμ γυρίζει μια ταινία κι ένας κομπάρσος, ο Ανδρέας, που υποδύεται έναν πλωτάρχη, γνωρίζεται με την κατά το ήμισυ Ελληνίδα κόρη του εμίρη, την Γκιουλινάρ, η οποία τον εκλαμβάνει ως αξιωματικό του Ναυτικού, σταλμένο από την κυβέρνηση για να τη συνοδεύσει.

Ερωτεύονται, βέβαια, αλλά η συνωνυμία του ψευτο-πλωτάρχη μ’ έναν υποπλοίαρχο, τον οδηγεί στη φυλακή.

Τρεις μήνες αργότερα, μετά την αποφυλάκισή του, ο φίλος του Φίφης οδηγεί τον Ανδρέα στο καμπαρέ Κεϊμπούτ-Καμίρ, που έχει ανοίξει στην Ελλάδα ο εμίρης Αβδουραχμάν, μετά την επικράτηση του Επαναστατικού Κινήματος στη χώρα του και την απώλεια της εξουσίας.
Ο Ανδρέας ομολογεί την αλήθεια στην Γκιουλινάρ, που τον αγαπά πραγματικά και αδιαφορεί για το ότι είναι ένας φτωχός κομπάρσος.

Παίζουν: Γιώργος Πάντζας, Ελένη Προκοπίου, Μίμης Φωτόπουλος, Άννα Καλουτά, Αλέκος Λειβαδίτης, Σταύρος Παράβας, Βαγγέλης Σειληνός κ.ά.

Σενάριο: Γιώργος Λαζαρίδης
Σκηνοθεσία: Ορέστης Λάσκος

|  |  |
| --- | --- |
| Ενημέρωση / Εκπομπή  | **WEBTV** **ERTflix**  |

**12:00**  |   **Κεραία  (E)**   **(Τροποποίηση προγράμματος)**

Ε' ΚΥΚΛΟΣ

**Έτος παραγωγής:** 2024

Η «Κεραία» με τη Ρέα Βιτάλη επανέρχεται μ’ έναν νέο κύκλο 12 επεισοδίων.
Η εκπομπή πραγματεύεται δύσκολα θέματα που απασχολούν τη σύγχρονη κοινωνία, παρακινώντας μας να «ξεβολευτούμε», να προβληματιστούμε και ίσως ακόμη να επανεξετάσουμε όσα θεωρούμε δεδομένα.
Η χρονογράφος Ρέα Βιτάλη, με εξερευνητική διάθεση και μέσω μίας ετερόκλητης σύνθεσης επισκεπτών, που καταθέτουν τις γνώσεις και τα βιώματα τους, προσεγγίζει την κάθε θεματική πολύπλευρα, αποσαφηνίζοντας πολύπλοκα ζητήματα και αναδεικνύοντας νέες οπτικές.
Άλλοτε μελετώντας το παρελθόν κι άλλοτε με το βλέμμα στραμμένο στο μέλλον, στόχος της εκπομπής είναι να προσφέρει «τροφή για σκέψη», όχι για να δοθούν αναγκαστικά απαντήσεις, αλλά σίγουρα για να εγερθούν ερεθίσματα και ερωτήματα.

**«Τρεις γυναίκες για τρία νοσοκομεία»**
**Eπεισόδιο**: 1

Η εκπομπή «Kεραία», τηλεοπτικό δημιούργημα της χρονογράφου Ρέας Βιτάλη, στην πρεμιέρα του 5ου κύκλου εκπομπών αναλαμβάνει να ρίξει φως στο παρελθόν, το παρόν και το μέλλον τριών εμβληματικών νοσοκομείων της Αθήνας, ξετυλίγοντας παράλληλα το όραμα των διορατικών γυναικών που «κρύβονται» πίσω από την ίδρυσή τους με το επεισόδιο «Τρεις γυναίκες για τρία νοσοκομεία».
«Βασίλισσα Όλγα, Έλενα Βενιζέλου, Σοφία Σλήμαν. Τρείς γυναίκες φως» όπως τις χαρακτηρίζει η Ρέα Βιτάλη.
Πρώτη στάση το νοσοκομείο «Ευαγγελισμός», όπου με αφορμή ένα σημαντικό λεύκωμα που αποκαλύπτει την ιστορία του, η Ρέα Βιτάλη συναντά, στο με κόπους διασωθέν γραφείο της Βασίλισσας Όλγας, τον Δημήτρη Πιστόλα διευθυντή της νοσηλευτικής υπηρεσίας του νοσοκομείου και ερευνητή μίας εντυπωσιακής αρχειακής συλλογής που σκιαγραφεί την ιστορία του εμβληματικού νοσοκομείου και αναδεικνύει το ενάρετο έργο της ευεργέτιδάς του, Βασίλισσας Όλγας. «Η ίδια η Βασίλισσα, νοσήλευε, περιέθαλπε, περιποιόταν τους ασθενείς» λέει χαρακτηριστικά στη Ρέα Βιτάλη.
Μαζί τους με πολύτιμες γνώσεις ο διοικητής του νοσοκομείου Αναστάσιος Γρηγορόπουλος, η εντατικολόγος Αναστασία Κοτανίδου καθώς και
ο ακαδημαϊκός Χαράλαμπος Ρούσσος, που θεωρείται «ο πατέρας» της ανάπτυξης των εντατικών μονάδων στην Ελλάδα, που υπηρέτησε ως διευθυντής στο Νοσοκομείο Ευαγγελισμός επί σειρά ετών.

Επόμενη στάση της Ρέας Βιτάλη είναι το ιστορικό μαιευτήριο «Μαρίκα Ηλιάδη», κατά κόσμον «Έλενα», όπου ο τέως διευθυντής του παιδοχειρουργικού τμήματος Δημήτρης Καγιάς αφηγείται το χρονικό της ίδρυσης του εμβληματικού νοσοκομείου, παρουσιάζοντας το μεγαλόπνοο όραμα της ιδρύτριάς του Έλενας Σκυλίτση Βενιζέλου.
«Στόχος μας είναι όχι μόνο να συνομιλούμε με την ιστορία αλλά και να δημιουργούμε μέσα στην ιστορία» λέει η αναπληρώτρια διοικήτρια του μαιευτηρίου, Φωτεινή Θειακού, ξεδιπλώνοντας το κοινωνικό έργο του «Έλενα» και την πολύτιμη συνεισφορά του στη μαιευτική επιστήμη στην Ελλάδα.
Ιδιαίτερα συγκινητική η προσωπική κατάθεση της Μαρίας Μανουρά, νυν διευθύνουσας νοσηλευτικής υπηρεσίας και πρώην φοιτήτριας της πρότυπης σχολής μαιών του μαιευτηρίου «Μαρίκα Ηλιάδη», η οποία εξιστορεί μία πορεία 41 χρόνων.
Ερευνώντας το σήμερα με το βλέμμα στραμμένο στο μέλλον, η Ρέα Βιτάλη συνομιλεί και με την Ευτυχία Κούκου, διευθύντρια του τμήματος ενδοκρινολογίας του Γενικού Νοσοκομείου «Έλενα Βενιζέλου», το οποίο πλέον προσφέρει υπηρεσίες παρακολούθησης διεμφυλικών ατόμων που θέλουν να προχωρήσουν σε ορμονοθεραπεία ή /και φυλομετάβαση.

Τρίτος και τελευταίος σταθμός του επεισοδίου είναι το νοσοκομείο «Σωτηρία», όπου ο επί σειρά ετών πνευμονολόγος- φυματιολόγος στο νοσοκομείο και πρόεδρος του μουσείου «Η Σωτηρία», Μιχάλης Τουμπής, εξιστορεί τη διαδρομή του εμβληματικού νοσοκομείου αποτίνοντας φόρο τιμής στην ευεργέτιδα Σοφία Σλήμαν. «Η φυματίωση τότε θέριζε και η θνησιμότητα των ασθενών ήταν η μάστιγα της αρχής του 20ου αιώνα» λέει χαρακτηριστικά στη Ρέα Βιτάλη. «Γι' αυτό η δωρεά της Σοφίας Σλήμαν για τη δημιουργία του νοσοκομείου Σωτηρία, ήταν τόσο σημαντική».
Η δημιουργία του μουσείου ήταν ένα όνειρό του -εξομολογείται ο ίδιος- το οποίο υλοποίησε με τη βοήθεια της μουσειολόγου Ασημίνας Γρηγορίου.
Χρήσιμη και η παρουσία του Σωκράτη Μητσιάδη, Διοικητή Πρόεδρου του Δ.Σ. Νοσοκομείου "Σωτηρία" όσον αφορά στο μέλλον του νοσοκομείου που πέρασε δια πυρός και σιδήρου και στάθηκε όρθιο όλη την περίοδο της πανδημίας του κορονοϊού.
«Τρεις γυναίκες για τρία νοσοκομεία: Βασίλισσα Όλγα, Έλενα Βενιζέλου, Σοφία Σλήμαν. Τρείς γυναίκες φως. Να τις μνημονεύουμε και να τις θυμόμαστε πάντα», όπως χαρακτηριστικά σημειώνει η Ρέα Βιτάλη.

Ιδέα-Έρευνα: Ρέα Βιτάλη
Σκηνοθεσία: Άρης Λυχναράς
Μοντάζ: Κώστας Κουράκος
Αρχισυνταξία: Βούλα Βουδούρη
Παραγωγή: Θοδωρής Καβαδάς

|  |  |
| --- | --- |
| Ψυχαγωγία / Τηλεπαιχνίδι  | **WEBTV GR** **ERTflix**  |

**13:00**  |   **Switch (ΝΕΟ ΕΠΕΙΣΟΔΙΟ)**  

Β' ΚΥΚΛΟΣ

Το «Switch», το πιο διασκεδαστικό τηλεπαιχνίδι με την Ευγενία Σαμαρά, επιστρέφει ανανεωμένο, με καινούργιες δοκιμασίες, περισσότερη μουσική και διασκέδαση, ταχύτητα, εγρήγορση, ανατροπές.

|  |  |
| --- | --- |
| Ψυχαγωγία / Γαστρονομία  | **WEBTV** **ERTflix**  |

**14:05**  |   **Ποπ Μαγειρική (ΝΕΟ ΕΠΕΙΣΟΔΙΟ)**  

Η' ΚΥΚΛΟΣ

**«Βασίλης Νομικός - Καρίκι Τήνου, Ρόδι Ερμιόνης»**
**Eπεισόδιο**: 47

|  |  |
| --- | --- |
| Ντοκιμαντέρ  | **WEBTV** **ERTflix**  |

**15:00**  |   **CERN 70 χρόνια – Το Ελληνικό Αποτύπωμα  (E)  (Τροποποίηση προγράμματος)**

**Έτος παραγωγής:** 2024

Με αφορμή τους εορτασμούς για τα 70 χρόνια του CERN στη Γενεύη, η ERTWorld μεταδίδει το ντοκιμαντέρ «CERN 70 χρόνια – Το ελληνικό αποτύπωμα», που επιμελήθηκε και παρουσιάζει η δημοσιογράφος της ΕΡΤ Αντριάνα Παρασκευοπούλου.

Η κάμερα της ΕΡΤ επισκέφθηκε τον Ευρωπαϊκό Οργανισμό Πυρηνικών Ερευνών, εκατό μέτρα κάτω από την επιφάνεια της Γης, στα σύνορα Γαλλίας-Ελβετίας, εκεί όπου οι επιστήμονες επιδιώκουν να αναπαραγάγουν τις συνθήκες του Big Bang, συγκρούοντας πρωτόνια με την ταχύτητα του φωτός.

Η ελληνική συμμετοχή είναι ισχυρή, καθώς πρόεδρος του Συμβουλίου του CERN είναι ο καθηγητής Κώστας Φούντας, ενώ περισσότεροι από 300 Έλληνες επιστήμονες, κάποιοι από τους οποίους μίλησαν στην ΕΡΤ, εργάζονται σήμερα στον Ευρωπαϊκό Οργανισμό.

Στα εβδομήντα του χρόνια το CERN δεν σταμάτησε να εξερευνά. Από την επινόηση του παγκόσμιου ιστού έως τη διαχείριση ασύλληπτων ποσοτήτων δεδομένων, το CERN συνεχίζει να βρίσκεται στην αιχμή της τεχνολογικής καινοτομίας, διαμορφώνοντας το μέλλον της επιστήμης και της επικοινωνίας.

Έρευνα-αρχισυνταξία-παρουσίαση: Αντριάνα Παρασκευοπούλου

Εικόνα: Ανδρέας Δημόπουλος
Ήχος: Παναγιώτα Δερβιτσιώτη
Δημοσιογραφική παραγωγή: Μιχάλης Αρβανίτης
Σκηνοθετική επιμέλεια: Αλέξανδρος Δημητριάδης

Επιστημονικός σύμβουλος: Πάνος Χαρίτος (φυσικός CERN, υπεύθυνος διάχυσης επιστημονικών αποτελεσμάτων)

Εσωτερική παραγωγή ERTNews

|  |  |
| --- | --- |
| Ντοκιμαντέρ / Ιστορία  | **WEBTV** **ERTflix**  |

**16:00**  |   **Σε μια Νέα Πατρίδα  (E)**

**Έτος παραγωγής:** 2022

**«Κοζάνη, Φλώρινα, Καστοριά, Πτολεμαΐδα των προσφύγων: Εγκατάσταση και συλλογική οργάνωση»**
**Eπεισόδιο**: 9

|  |  |
| --- | --- |
| Ντοκιμαντέρ / Φύση  | **WEBTV** **ERTflix**  |

**17:00**  |   **Άγρια Ελλάδα (ΝΕΟ ΕΠΕΙΣΟΔΙΟ)**  

Δ' ΚΥΚΛΟΣ

**Έτος παραγωγής:** 2024

**«Σύμη» [Με αγγλικούς υπότιτλους]**
**Eπεισόδιο**: 3

|  |  |
| --- | --- |
| Ενημέρωση / Εκπομπή  | **WEBTV** **ERTflix**  |

**18:00**  |   **Φάσμα  (E)**   **(Τροποποίηση προγράμματος)**

Γ' ΚΥΚΛΟΣ

Το «Φάσμα» επιστρέφει στην ERTWorld, παρουσιάζοντας όλο το φάσμα της ειδησεογραφίας σε βάθος.
Η ενημερωτική εκπομπή με παρουσιαστές τους Γιάννη Παπαδόπουλο, Αλεξία Καλαϊτζή, Έλενα Καρανάτση, Ελβίρα Κρίθαρη και Νιόβη Αναζίκου εξετάζει θέματα που απασχολούν την κοινωνία, ρίχνει φως σε αθέατες πτυχές των γεγονότων, αναδεικνύοντας άγνωστες ιστορίες και κρίσιμα ζητήματα που χάνονται μέσα στον καταιγισμό της πληροφόρησης.
Η δημοσιογραφική ομάδα της εκπομπής δίνει χώρο και χρόνο στην έρευνα, με στόχο την τεκμηριωμένη και πολύπλευρη ενημέρωση.

**«Το κρυμμένο ποτάμι» & «Το όνομα των νεκρών»**
**Eπεισόδιο**: 1

«Το κρυμμένο ποτάμι»
Ένα τμήμα του Κηφισού δεν το έχει δει ανθρώπινο μάτι σχεδόν επί δύο δεκαετίες. Το «Φάσμα» μπαίνει με σπηλαιολόγους στο εγκιβωτισμένο κομμάτι του ποταμού κάτω από την εθνική οδό στο οποίο πλέον γίνονται εργασίες καθαρισμού και τα ευρήματα είναι δυσάρεστα. Επισκεπτόμαστε το Εθνικό Αστεροσκοπείο που έχει όλα τα δεδομένα που συνθέτουν τα σενάρια επικινδυνότητας πλημμυρικών φαινομένων, αλλά και ειδικούς για την επόμενη μέρα του μεγαλύτερου ποταμού της Αττικής.

«Το όνομα των νεκρών»
Η εκπομπή ταξιδεύει στο χωριό Άδελε της Κρήτης. Εκεί, το 1941, οι κατοχικές δυνάμεις των Ναζί διέταξαν την ομαδική εκτέλεση του ανδρικού πληθυσμού του χωριού. Πάνω από 80 χρόνια αργότερα οι απόγονοί τους με τη βοήθεια πλέον της σύγχρονης τεχνολογίας και ενός εξειδικευμένου εργαστηρίου DNA προσπαθούν να δώσουν όνομα στους νεκρούς τους.

Παρουσίαση: Γιάννης Παπαδόπουλος, Αλεξία Καλαϊτζή, Έλενα Καρανάτση, Ελβίρα Κρίθαρη, Νιόβη Αναζίκου
Αρχισυνταξία: Λάζαρος Μπέλτσιος
Σκηνοθεσία: Γιάννης Ρεμούνδος
Διεύθυνση παραγωγής: Ηλίας Φλωριώτης

|  |  |
| --- | --- |
| Ταινίες  | **WEBTV GR**  |

**19:00**  |   **Ο Μιμίκος και η Μαίρη - Ελληνική Ταινία**  

**Έτος παραγωγής:** 1958
**Διάρκεια**: 95'

Αισθηματικό δράμα

|  |  |
| --- | --- |
| Ενημέρωση / Εκπομπή  | **WEBTV** **ERTflix**  |

**21:00**  |   **365 Στιγμές  (E)**   **(Τροποποίηση προγράμματος)**

Γ' ΚΥΚΛΟΣ

**Έτος παραγωγής:** 2024

Πίσω από τις ειδήσεις και τα μεγάλα γεγονότα βρίσκονται πάντα ανθρώπινες στιγμές. Στιγμές που καθόρισαν την πορεία ενός γεγονότος, που σημάδεψαν ζωές ανθρώπων, που χάραξαν ακόμα και την ιστορία. Αυτές τις στιγμές επιχειρεί να αναδείξει η εκπομπή «365 Στιγμές» με τη Σοφία Παπαϊωάννου, φωτίζοντας μεγάλα ζητήματα της κοινωνίας, της πολιτικής, της επικαιρότητας και της ιστορίας του σήμερα. Με ρεπορτάζ σε σημεία και χώρους που διαδραματίζεται το γεγονός, στην Ελλάδα και το εξωτερικό.
Δημοσιογραφία 365 μέρες τον χρόνο, καταγραφή στις «365 Στιγμές».

**«28η Οκτωβρίου 1940, οι πρώτες μέρες του πολέμου» [Με αγγλικούς υπότιτλους]**
**Eπεισόδιο**: 1

Η εκπομπή "365 Στιγμές" με τη Σοφία Παπαϊωάννου παρουσιάζει ένα διαφορετικό αφιέρωμα, επικεντρώνοντας την έρευνα στις πρώτες μέρες του ελληνοϊταλικού πολέμου του 1940.
Από την όπερα του Ιταλού συνθέτη Πουτσίνι στο Εθνικό Θέατρο, λίγα 24ωρα πριν την έναρξη του πολέμου και την παράδοση του τελεσιγράφου χαράματα στο σπίτι του Μεταξά, η εκπομπή μεταφέρεται στα Ελληνοαλβανικά σύνορα. Φτάνει στις κορυφές της Πίνδου σε υψόμετρο 2000 μέτρων και δείχνει ένα προς ένα τα σημεία απ’ όπου μπήκαν οι Ιταλοί. Επισκέπτεται τα χωριά της περιοχής, όπου έζησαν τις πρώτες μάχες, τις πρώτες νίκες. Συναντά την τελευταία εν ζωή γυναίκα της Πίνδου, αλλά και το μικρό παιδάκι τότε, που το έκρυψε Ιταλός στο σχολείο του, για να μη σκοτωθεί την ώρα που έμπαιναν στο χωριό.

Η εκπομπή φέρνει στο φως την άγνωστη ιστορία του πρώτου νεκρού στρατιώτη. Ποιος ήταν, από πού ξεκίνησε και πώς σκοτώθηκε ο νέος στρατιώτης που με το αίμα του γράφτηκε το ιστορικό πρώτο πολεμικό ανακοινωθέν της 28ης Οκτωβρίου. Μιλά ο άνθρωπος που ανακάλυψε ποιος ήταν ο πρώτος νεκρός στρατιώτης, ενώ η εκπομπή εντοπίζει τους απογόνους του που αναζητούν μέχρι σήμερα πού είναι θαμμένος ο στρατιώτης.

Μέσα από την παρουσίαση των πρώτων ημερών του πολέμου, η εκπομπή προσπαθεί να απαντήσει στο ερώτημα του τι οδήγησε τους Έλληνες να πολεμήσουν και να γράψουν το έπος της Πίνδου, αλλά και στο τι θα έκανε σήμερα η νέα γενιά σε μία παρόμοια συνθήκη.

Παρουσίαση: Σοφία Παπαϊωάννου
Έρευνα: Σοφία Παπαϊωάννου
Αρχισυνταξία: Σταύρος Βλάχος - Μάγια Φιλιπποπούλου

|  |  |
| --- | --- |
| Ψυχαγωγία / Ελληνική σειρά  | **WEBTV** **ERTflix**  |

**22:00**  |   **Ο Όρκος**  

Δραματική, αστυνομική, ιατρική σειρά.

**Επεισόδιο 19ο «Το παζλ» και Επεισόδιο 20ο «Ο φόβος» [Με αγγλικούς υπότιτλους]**

|  |  |
| --- | --- |
| Ταινίες  | **WEBTV GR** **ERTflix**  |

**00:00**  |   **ERTWorld Cinema - 12 Mighty Orphans (Α' ΤΗΛΕΟΠΤΙΚΗ ΜΕΤΑΔΟΣΗ)**  

**Έτος παραγωγής:** 2021
**Διάρκεια**: 112'

Αθλητικό βιογραφικό δράμα παραγωγής ΗΠΑ.

|  |  |
| --- | --- |
| Ψυχαγωγία / Εκπομπή  | **WEBTV** **ERTflix**  |

**02:00**  |   **Ελλήνων Δρώμενα  (E)**  

Ζ' ΚΥΚΛΟΣ

**Έτος παραγωγής:** 2020

**«Ο τραγουδιστής Τάκης Καρναβάς»**
**Eπεισόδιο**: 17

|  |  |
| --- | --- |
| Ενημέρωση / Έρευνα  | **WEBTV**  |

**03:00**  |   **Η Μηχανή του Χρόνου  (E)**   **(Τροποποίηση προγράμματος)**

«Η «Μηχανή του Χρόνου» είναι μια εκπομπή που δημιουργεί ντοκιμαντέρ για ιστορικά γεγονότα και πρόσωπα. Επίσης παρουσιάζει αφιερώματα σε καλλιτέχνες και δημοσιογραφικές έρευνες για κοινωνικά ζητήματα που στο παρελθόν απασχόλησαν έντονα την ελληνική κοινωνία.

Η εκπομπή είναι ένα όχημα για συναρπαστικά ταξίδια στο παρελθόν που διαμόρφωσε την ιστορία και τον πολιτισμό του τόπου. Οι συντελεστές συγκεντρώνουν στοιχεία, προσωπικές μαρτυρίες και ξεχασμένα ντοκουμέντα για τους πρωταγωνιστές και τους κομπάρσους των θεμάτων.

**«Οι νεκροί του Πολυτεχνείου και οι ελεύθεροι σκοπευτές της Χούντας»**

Τους νεκρούς του Πολυτεχνείου και τους ελεύθερους σκοπευτές της χούντας, παρουσιάζει η «Μηχανή του χρόνου» με τον Χρίστο Βασιλόπουλο.

Η εκπομπή παρουσιάζει μέσα από μαρτυρίες και ντοκουμέντα το μυστικό σχέδιο της χούντας που παγίδευσε όλη την περιοχή με ελεύθερους σκοπευτές και αιματοκύλισε το Πολυτεχνείο.

Η δημοσιογραφική έρευνα ξεχωρίζει το μύθο από την πραγματικότητα και φωτίζει τη λίστα με τα θύματα που συνέταξε ο εισαγγελέας Δημήτρης Τσεβάς μετά την πτώση της χούντας.

Η κάμερα της εκπομπής βρέθηκε στα σημεία όπου οι ελεύθεροι σκοπευτές πυροβολούσαν αδιακρίτως και με τη βοήθεια των αυτοπτών μαρτύρων αποτύπωσε το παζλ της σφαγής.

Στην τηλεοπτική αυτοψία φωτίζεται ο ρόλος του τότε Υπουργείου Δημόσιας Τάξης, στην ταράτσα του οποίου είχαν στηθεί τα πυροβολεία. Ακόμα και σήμερα στους παρακείμενους δρόμους διακρίνονται τα σημάδια από τις βολές. Οι γιατροί Μανώλης Μυλωνάκης και Παναγιώτης Μαυρομάτης που προσέφεραν Πρώτες Βοήθειες στους τραυματίες μιλούν για τα θύματα που αιμορραγούσαν στην είσοδο της πολυκατοικίας της οδού Αβέρωφ. Μάλιστα, δείχνουν ένα σπάνιο ιστορικό ντοκουμέντο: τη ματωμένη μπλούζα του νεαρού που δέχτηκε σφαίρα στην πλάτη.

Η «Μηχανή του χρόνου» λύνει το μυστήριο πίσω από μια σειρά ιστορικών φωτογραφιών που δείχνουν αιμόφυρτους άνδρες μπροστά από την κεντρική πύλη του Πολυτεχνείου. Η έρευνα τους εντόπισε και με τη βοήθεια των συγγενών τους τεκμηρίωσε ότι είχαν χτυπηθεί από σκοπευτές του καθεστώτος.

Κεντρικό ρόλο στην έρευνα έχουν οι γιατροί που περιέθαλψαν τους τραυματίες και βεβαίωσαν τους θανάτους πολλών διαδηλωτών. Ο Κώστας Χαρώνης υπήρξε διευθυντής της Χειρουργικής Κλινικής του Ρυθμιστικού και περιγράφει με μεγάλη λεπτομέρεια τα περιστατικά που χειρούργησε. Ένας από τους ανθρώπους που έσωσε μιλά στην εκπομπή και δείχνει τη σφαίρα που του αφαίρεσε.

Οι δικηγόροι υπεράσπισης αλλά και πολιτικής αγωγής στη δίκη του Πολυτεχνείου το 1975, περιγράφουν τα όσα είδαν και άκουσαν στην αίθουσα του δικαστηρίου για τους νεκρούς του Πολυτεχνείου.

Στην εκπομπή μιλούν ο ψυχίατρος Μανώλης Μυλωνάκης, οι γιατροί Παναγιώτης Μαυρομάτης, Αντωνία Χαρίτου και Κώστας Χαρώνης, οι αυτόπτες μάρτυρες Μέλπω Λεκατσά, Μιχάλης Μπέσης, Γιώργος Οικονόμου, Εμμανουήλ Μαρουφίδης και οι συγγενείς των θυμάτων Γιάννης Κομνηνός, Ανθή Μυρογιάννη, Μανώλης Καραμανής, Θεοφάνης Θεοδώρας, Αλέξανδρος Κούμπος και Μάρκος Καραμανής.

Επίσης, μιλούν οι δικηγόροι Φώτης Κουβέλης και Ιωάννης Κατσιέρης, καθώς και οι δημοσιογράφοι Μιμή Τουφεξή, Γιώργος Φιλιππάκης, Θοδωρής Καλούδης και Πολ Βιττωρούλης.

Παρουσίαση: Χρίστος Βασιλόπουλος
Σκηνοθεσία: Δημήτρης Γιαχνής
Σενάριο: Δημήτρης Πετρόπουλος, Χρίστος Βασιλόπουλος

|  |  |
| --- | --- |
| Ψυχαγωγία / Τηλεπαιχνίδι  | **WEBTV GR** **ERTflix**  |

**04:00**  |   **Switch  (E)**  

Β' ΚΥΚΛΟΣ

**Mεσογείων 432, Αγ. Παρασκευή, Τηλέφωνο: 210 6066000, www.ert.gr, e-mail: info@ert.gr**